**Ob prvem evropskem dnevu zobnih tehnikov**

Spoštovani.

Letos bomo prvič zaznamovali 1. junij kot evropski dan zobnih tehnikov. Veseli smo, da smo ga dobili na pobudo slovenskega Združenja laboratorijske zobne protetike Slovenije, ker pa se želimo ob našem prvem dnevu predvsem predstaviti javnosti, se mi zdi prav, da (ob spodnjih spletnih povezavah) nekaj besed namenimo našemu združenju in zgodovini – tudi za tiste, ki nas premalo poznajo.

Združenje laboratorijske zobne protetike Slovenije (ZLZPS) je članica Evropskega združenja lastnikov zobnih laboratorijev (FEPPD) od sprejema v članstvo na letni skupščini v Torinu v Italiji leta 2005. Takrat je bilo tudi ustanovljeno in je interesno združevanje gospodarskih subjektov in samostojnih zdravstvenih delavcev, ki delujejo na področju laboratorijske zobnoprotetične dejavnosti v Sloveniji.

Delujemo pod okriljem Gospodarske zbornice Slovenije – Podjetniško-trgovske zbornice in si v dialogu z ministrstvom za zdravstvo in drugimi ustanovami prizadevamo za uvajanje pozitivne zakonodaje na področju izvajalcev laboratorijske zobne protetike, za ureditev poslovanja zobnih laboratorijev skladno s sodobnimi standardi ter za opredelitev izvajanja procesov v tej dejavnosti.

Laboratorijska zobna protetika je posebno področje zobozdravstvene dejavnosti v Sloveniji, kjer izdelujejo zobnoprotetične nadomestke, ki jim laično rečemo umetni zobje, in vse druge pripomočke oz. nadomestke v ustih ter obrazu pacienta.

Dejavnost se izvaja v zobnih laboratorijih v javnih zavodih in zasebnih laboratorijih.

Pomembno je dejstvo, da pacient v zobni ordinaciji lahko izbira med standardno ali nadstandardno izvedbo zobnoprotetičnega nadomestka, nima pa možnosti in pravice izbirati laboratorijskega zobnega izvajalca osebno niti zobnega laboratorija. Velikokrat mu informacija o laboratoriju ni niti podana, saj ga izbere zobozdravnik na podlagi kriterija najnižje cene, ne pa na podlagi kriterija kakovosti.

Prvi poklic na področju izdelave umetnih zob in zobnih nadomestkov je bil poklic zobotehnika, ki obstaja še danes v srednješolskem izobraževanju. Po pisnih virih je bil najverjetneje prvi zobotehnik na Kranjskem Edvard Just, ki se je leta 1871 s svojim delodajalcem zobozdravnikom preselil iz Gradca v Ljubljano. Leta 1897 se je začel učiti za poklic zobotehnika prvi Slovenec, Ljubljančan Ferdinand Palovec.

Ministrstvo za ljudsko zdravstvo je leta 1945 uradno odprlo Srednjo zobotehnično šolo, kajti takrat se je oblikoval nov srednješolski učni sistem. Nato je leta 1985 na takratni Višji šoli za zdravstvene delavce v Ljubljani začel delovati oddelek višješolskega programa Stomatološka laboratorijska protetika. Diplomant si je pridobil naziv inženir stomatološke Laboratorijske protetike. Leta 2009 je bil na pobudo strokovnega združenja Laboratorijske zobne protetike ustanovljen visokošolski študijski program Laboratorijska zobna protetika, ki deluje na Zdravstveni fakulteti v Ljubljani. Z ustanovitvijo visokošolskega programa pa je nastal profil diplomiranega laboratorijskega zobnega protetika.

V letu 2014, za katero so zadnji podatki, je bilo na področju laboratorijske zobne protetike v Sloveniji zaposlenih 737 ljudi, od tega 169 v javnih zavodih, kar je četrtina, in 509 zasebnikov ali zaposlenih pri zasebnikih, kar je tričetrtinski delež. Večji delež dejavnosti zobnih laboratorijev se izvaja v obliki zasebne dejavnosti, saj je zasebnih 327 laboratorijev od skupno 362 laboratorijev v Sloveniji.

Danes izvajajo zobno protetiko v slovenskih laboratorijih trije poklici. Najstarejši in tudi najbolj razširjen je poklic zobotehnika. Sledi mu inženir stomatološke laboratorijske protetike z višješolsko izobrazbo in diplomirani laboratorijski zobni protetik z visokošolsko izobrazbo, ki se še uveljavlja in je nasledil inženirja stomatološke protetike.

Zobni laboratoriji delujejo v okviru javne zdravstvene službe kot javni zdravstveni delavci na primarni ravni, v zdravstvenih domovih in v zasebnih laboratorijih. Na terciarni ravni pa na Stomatološki kliniki v Ljubljani, ki je edina ustanova na področju zobozdravstva v Sloveniji.

"Po pravilih trga bi si bolnik – pacient lahko sam izbiral zdravstveno storitev ali izdelek, a je pri zdravstvenih storitvah velikokrat drugače. Prosto izbiro in nakup zdravstvene storitve opravi kar izbrani zdravnik ali zobozdravnik. Zdravnik tako suvereno obvladuje bolnikovo povpraševanje po zdravstvenih storitvah (tudi zobozdravstvenih). Pacient se znajde pred zdravnikom, zobozdravnikom kot monopolnim ponudnikom storitev, pa naj si gre za zdravnike v javnih zavodih ali koncesionarje. Pacient tako na trgu zdravstvenih storitev ne izbira sam, jih sam direktno iz žepa ne plača in iz tega vidika ne nosi tveganja. Njegovo največje tveganje je morebitno nezadovoljstvo z dobljeno storitvijo ali medicinskim pripomočkom, ki si ga pa ni izbral sam, ali pa je velikokrat imel premalo vpliva na izbiro in odločanje. Tako v povezavi s konkurenco in ponudbo v javni zdravstveni dejavnosti lahko govorimo le o navideznem ali lažnem trgu«, je že leta 2003 v svoji knjigi Management javne zdravstvene službe zapisal veliki strokovnjak zdravstvenega managementa dr. Marjan Česen.

Miran Forjanič,

predsednik ZLZPS

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Več o evropskem dnevu zobnih tehnikov <https://www.european-dental-technicians-day.com/>

Več informacij o Združenju LZPS na: <https://zobotehniki.gzs.si/vsebina/FEPPD>

Več o Evropskem združenju lastnikov zobnih laboratorijev (FEPPD) <http://www.feppd.eu/>